સાસરિયાની પ્રવૃત્તિઓમાં સક્રિય રસ લેવાથી એમને પોતાની ‘સમૃદ્ધિ’નું ગૌરવ થાય છે. સામેથી તૈયારી બતાવવી અને જેટલી છૂટ આપે એટલું સક્રિય થવું એ નિરાશાથી બચવાની રીત છે. સાસુમા પોતાના પરિવારના સ્વાદનો ખજાનો ભલે ખુલ્લો મૂકી દે. એની માલિકી તો પોતાની જ રાખવાના. એમનાં વખાણ કદાચ ન કરો તો ય. એમની સામે તમારી મમ્મીને ફોન કરીને રીત પૂછવામાં આવે તો એમને અવશ્ય ખોટું લાગશે. એ અથાણું એમને બાર મહિના આ અવિનયની યાદ અપાવશે ને પરિણામે એનો સારો સ્વાદ પણ એમને ભાવશે નહીં. સાસુમા સાથે સંવાદ સાધો, સ્વાદ આપોઆપ આવી જશે. અહીંનું ને ત્યાંનું અથાણું એ બંને પરિવારની પરંપરાનું દ્યોતક છે. એનો આનંદ લેવો હોય તો એનો આદર કરવો, બસ !